LIETUVOS RESPUBLIKOS

ĮSTATYMAS DĖL TARPTAUTINĖS KONVENCIJOS DĖL KOVOS SU TERORIZMO FINANSAVIMU RATIFIKAVIMO

Į S T A T Y M A S

2002 m. gruodžio 3 d. Nr. IX-1216

Vilnius

1 straipsnis. Konvencijos ratifikavimas

Lietuvos Respublikos Seimas, vadovaudamasis Lietuvos Respublikos Konstitucijos 67 straipsnio 16 punktu ir 138 straipsnio 1 dalies 6 punktu bei atsižvelgdamas į Respublikos Prezidento 2002 m. lapkričio 7 d. dekretą Nr. 1969, ratifikuoja su išlyga ir pareiškimais 1999 m. gruodžio 9 d. priimtą Tarptautinę konvenciją dėl kovos su terorizmo finansavimu.

2 straipsnis. Lietuvos Respublikos išlyga

Vadovaudamasis Konvencijos 24 straipsnio 2 dalimi, Lietuvos Respublikos Seimas pareiškia, kad Lietuvos Respublika nelaiko savęs įsipareigojusia laikytis Konvencijos 24 straipsnio 1 dalies nuostatų, numatančių ginčus dėl šios Konvencijos aiškinimo ar taikymo spręsti Tarptautiniame Teisingumo Teisme.

3 straipsnis. Lietuvos Respublikos pareiškimai

1. Vadovaudamasis Konvencijos 2 straipsnio 2 dalies a punktu, Lietuvos Respublikos Seimas pareiškia, kad taikant šią Konvenciją Lietuvos Respublikos atžvilgiu, laikoma, kad 1997 m. gruodžio 15 d. sudaryta Tarptautinė konvencija dėl kovos su teroristiniais sprogdinimais nėra įtraukta į Konvencijos 2 straipsnio 1 dalies a punkte nurodytą priedą.

2. Vadovaudamasis Konvencijos 7 straipsnio 3 dalimi, Lietuvos Respublikos Seimas pareiškia, kad Lietuvos Respublika turi jurisdikciją dėl nusikaltimų, nurodytų Konvencijos 2 straipsnyje, visais Konvencijos 7 straipsnio 2 dalyje nurodytais atvejais.

Skelbiu šį Lietuvos Respublikos Seimo priimtą įstatymą.

RESPUBLIKOS PREZIDENTAS	VALDAS ADAMKUS

______________